Það er óhætt að segja að Hús og híbýli hafi heimsótt mörg falleg heimili á árinu sem er að líða og forsíður ársins sýna fram á það . Hér fyrir neðan má sjá allar forsíður ársins 2019 . Fyrir hátíðarblaðið kíktum við í heimsókn til hjónanna Báru og Egils en þau búa í einstaklega smekklegri íbúð í Hafnarfirði ásamt þremur börnum . Fjölskyldan hefur einungis búið í íbúðinni í níu mánuði og unnið hörðum höndum við að gera heimilið að sínu . Útkoman er hreint út sagt frábær enda eru bæði Bára og Egill miklir fagurkerar . Íbúðin stendur við sjóinn og út um gólfsíða gluggana er frábært útsýni sem líkist málverki svo magnað er það . Útsýnið er einmitt ein meginástæða þess að þau festu kaup á eigninni sem er fjögurra herbergja og 140 fermetrar að stærð . Jólablaðið glæsilega . Við Hólatorg í Vesturbænum í Reykjavík búa hjónin Erla Björnsdóttir og Hálfdán Steinþórsson ásamt fjórum sonum og ársgamla labradorhundinum Kletti . Húsið var byggt árið 1928 og þykir merkilegt fyrir margra hluta sakir en það er steinsteypt í nýbarokkstíl og teiknað af Einari Erlendssyni arkitekt . Forsíða 11. tölublaðs Húsa og híbýla . Dásamlega fallegt einbýlishús á Seltjarnarnesi , teiknað af Kjartani Sveinssyni árið 1964 . Hér hafa þau Elísabet Alma og Daníel Bjarnason búið í um tvö ár , ásamt sonunum Ríkharði og Bjarna og hundinum Vöku . Heimili listakonunnar Kristjönu Williams prýddi forsíðu 10. tölublaðs . Kristjana er íslensk listakona sem býr núna í litlu þorpi í Suður-Frakklandi ásamt fjölskyldu sinni . Þau hafa komið sér upp fallegu aðsetri í gömlu steinhúsi sem byggt var um miðja 18. öld . Þetta glæsilega hús í Mosfellsbæ rataði á forsíðu 9. tölublaðs . Húsið var teiknað af bræðrunum Helga og Vilhjálmi Hjálmarssonum arkitektum . Það var Fróði Björnsson flugstjóri sem lét byggja húsið árið 1972 og þykir það einstök listasmíð . Í þessu húsi hafa hjón búið síðan 1980 sem spannar tæp 40 ár . Húsið er um 250 fermetrar að stærð og hafa hjónin ráðist í talsverðar framkvæmdir á þeim árum sem þau hafa búið í húsinu en veigamestu framkvæmdirnar áttu sér stað árið 2000 . Burstabærinn Litlu-Laugar að Laugum í Reykjadal á sér langa sögu en húsið var byggt árið 1926 af Sigurjóni Friðjónssyni , bónda , alþingismanni og skáldi , og konu hans Kristínu Jónsdóttur . Þetta dásamlega hús prýddi forsíðu áttunda tölublaðs . Það var Rúna Kristinsdóttir sá um að hanna og innrétta staðinn Gamli Garður var á forsíðu sjöunda tölublaðsins . Forsíðu sjötta tölublaðs okkar prýddi glæsilegt 370 fermtera hús á Balí , það er í eigu íslensk listamanns . Hönnun hússins er innblásin af hljóðbylgju og á sá sem dvelur í húsinu að fá þá tilfinningu að vera staðsettur inni í hljóðfæri . Guðmundur Jónsson arkitekt starfar á eigin arkitektastofu í Noregi og hefur hannað ógrynni fallegra bygginga , hann hlaut árið 2006 byggingarlistaverðlaun fyrir sjávarmenningarsafnið Norveg í Þrændalögum og hefur fengið fjölda viðurkenninga fyrir hönnun sína . Gríðarlega fallegt einbýlishús í Noregi , nánar tiltekið í norðurjaðri Óslóarborgar , sem er hönnun Guðmundar prýddi forsíðu fimmta tölublaðs Húsa og híbýla á þessu ári . Glæsilegt páskaborð sem Þóra Breiðfjörð leirlistamaður dekkaði fyrir okkur var á forsíðu páskablaðsins . Matarstellið er úr hennar smiðju og dúkinn og servétturnar saumaði Þóra sjálf . Heimili Kríu Benediktsdóttur prýddi þriðju forsíðu ársins en hún býr í skemmtilegri og bjartri risíbúð í gamla Vesturbænum . Íbúðin er á efstu hæð í fallegu steinhúsi og er rúmir 45 fermetrar , en gólfflöturinn heldur stærri enda undir súð Ragnar Ómarsson innanhússljósmyndari býr ásamt konu sinni , Ebbu , og þremur börnum , Viggó , 9 ára , Catarínu , 5 ára , og Thor , 4 vikna , og hundinum Rocky í fallegu einbýlishúsi staðsettu á eyjunni Lidingö sem er hluti af Stokkhólmi Heimili þeirra prýddi forsíðu tölublaðs 2 á þessu ári . Heimili Guðrúnar Vöku lögfræðings prýddi fyrstu forsíðu ársins . Gólfsíðir gluggar og fallegt útsýni setja punktinn yfir i-ið í íbúðinni . Horft er yfir Grandann úr stofuglugganum og einnig er afbragðssjávarútsýni úr íbúðinni .